বাংলাদেশে ডিজিটাল চলচ্চিত্র নির্মাণের ধারায় সাম্প্রতিককালের শ্রেষ্ঠতম সংযোজন – জাহিদুর রহিম অঞ্জনের মেঘমল্লার চলচ্চিত্রটি। ২-কে রেজুলেশনে নির্মিত ও রতন পালের ৫.১ সারাউন্ড সাউন্ড শব্দ-সংমিশ্রণে সমৃদ্ধ এ-ছবির দৃশ্য-শব্দপ্রয়োগ এককথায় অনন্য। মেঘমল্লার ছবির সংগীত ও সম্পূর্ণ পোস্ট প্রোডাকশনের কাজ হয়েছে কলকাতা ও মুম্বাইয়ে সর্বশেষ আধুনিক প্রযুক্তিতে, যার জলজ্যান্ত চিহ্ন বহন করছে ছবিটির নান্দনিক কারিগরি উপস্থাপন। আমার বিশ্বাস, চলচ্চিত্রটি প্রকৃত চলচ্চিত্রপ্রেমী তথা সাধারণ দর্শককে মন্ত্রমুগ্ধ করতে সমর্থ একটি প্রয়াস, যা তাঁদের ফিরিয়ে নিয়ে যাবে বাংলাদেশের মুক্তিযুদ্ধের সেই মর্মান্তিক বিয়োগান্ত স্মৃতিতে – মানবতার বিপক্ষে সংঘটিত এক অসম যুদ্ধের দিনগুলোয়। পাশাপাশি চলচ্চিত্রের শিক্ষক জাহিদুর রহিম অঞ্জন সম্পূর্ণ সমর্থ হয়েছেন তাঁর উত্তর-প্রজন্ম তথা অপেক্ষাকৃত তরুণ প্রজন্মের চলচ্চিত্র নির্মাণ-আগ্রহীদের এই মর্মে উজ্জীবিত করতে যে, চলচ্চিত্র-নির্মাতা যদি সিরিয়াস হন, বিশ্বমানের চলচ্চিত্র নির্মাণ বাংলাদেশেই সম্ভব! শুধু প্রয়োজন নির্মাতার একাগ্রতা আর সংশ্লিষ্ট কাজে তাঁর নিরবচ্ছিন্ন আত্মনিয়োগ।